መዛግብ እንግሊዝ ከም ዜዘንትውዎ፡ ኣብ ወርሒ ሚያዝያ 1951 ኣብ ኤርትራ ሰፊኑ ዝነበረ ሽፍትነት ካብ ቍጽጽር ገዛእቲ ብምውጻእ ተባሪዑ ነይሩ ክበሃል ይከኣል። ኣብቲ እዋን'ቲ እንግሊዝ ኣብ ኤርትራ ዓሰርተ ዓመቱ ኰይኑዎ'ሎ፣ ዝኣኽሎ ንብረት-ሃገር ዘሚቱን ኣብሪሱን ንኽወጽእ ምድላዋት ኣብ ዝገብረሉ ዝነበረ እዋን ነበረ። ሓደ ካብ ኣስመራ ናብ ወጻኢ ጕዳያት እንግሊዝ ዝተላእከ መልእኽቲ እዞም ዝስዕቡ ፍጻሜታት ሸፋቱ ኤርትራ ይዝርዝር ... ካብ ኣስመራ ናብ ዓዲ ዉግሪ ትጐዓዝ ዝነበረት ኣውቶቡስ ብሸፋቱ ተኸቲራ፡ ተሳፈርቲ ድማ ንብረቶም ተዘርፈ። ካብ ዓዲ ዉግሪ ናብ ዓዲ ዃላ ትጐዓዝ ዝነበረት ናይ ጽዕነት መኪና ተኸቲራ እቲ ሾፌርን ሓጋዚኡን ተጨውዮምን እቲ ተጻዒኑ ዝነበረ ንብረት ድማ ተዘርፈ። ኣብ ከባቢ ዓዲ ውግሪ ከባቢ እትርከብ ገጠር ብምውራር እቶም ሸፍቱ ንብረትን ክዳውንትን ዘረፉ። ካብ ደቀምሓረ ናብ ጸሮና ትጐዓዝ ዝነበረት ኣውቶቡስ ተኸቲራ፣ ንብረትን ገንዘብን ተጓዓዝቲ ድማ ተዘርፈ። ሸውዓተ ሸፋቱ ኣብ ምዕራባዊ ዞባ እትርከብ ናይ ቤንዓምር ቍሸት ብምውራር ከብቶም ዘሪፎም ከዱ። ኣብ ከረን ኣቑርደት ትጐዓዝ ዝነበረት ኣውቶቡስ ብ30 ዝዀኑ ሸፋቱ ተኸቲራ መንገደኛታት ንብረቶም ተዘምቱ። ኣብቲ ከባቢ ትንቀሳቐስ ዝነበረት ባቡር'ውን ተኸትረት። ሸሞንተ ሸፋቱ ኣብ ደቡብ ባጽዕ እትርከብ ድኳን ኣትዮም ዘረፍዋ። ካብ ኦምሓጀር 26 ኪ.ሜ.
